Odločba Komisije

z dne 3. maja 1996

o zdravstvenem spričevalu za školjke, iglokožce, plaščarje in morske polže iz tretjih držav, ki niso zajeti v posebni odločbi

(Besedilo velja za EGP)

(96/333/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/492/EGS z dne 15. julija 1991 o zdravstvenih pogojih za proizvodnjo živih školjk [1] in njihovo dajanje na trg, kakor je bila nazadnje spremenjena z Aktom o pristopu Avstrije, Švedske in Finske, in zlasti člena 9 Direktive,

ker je Komisija za nekatere tretje države določila posebne pogoje, ki urejajo uvoz živih školjk, iglokožcev, plaščarjev in morskih polžev;

ker je za uvoz živih školjk, iglokožcev, plaščarjev in morskih polžev iz tretjih držav, ki še niso bile zajete v tovrstni odločbi, priporočljivo, da se na začetku uvede standardiziran vzorec zdravstvenega spričevala, da se izogne motnjam trgovine;

ker bi sprejem standardnega zdravstvenega spričevala pozitivno vplival na dobavitelje in nadzor ter pospešil prost pretok živih školjk, iglokožcev, plaščarjev in morskih polžev znotraj Skupnosti;

ker je vzorec zdravstvenega spričevala, ki ga predpisuje ta odločba, začasen in se uporablja za obdobje dveh let, v katerem se lahko sprejemajo posamezne odločbe; ker zaradi tega začasno spričevalo ne velja več za tiste tretje države, za katere je bila sprejeta posamezna odločba;

ker je treba veterinarske preglede uvoženih živih školjk, iglokožcev, plaščarjev in morskih polžev izvajati v skladu z Direktivo Sveta 90/675/EGS z dne 10. decembra 1990 o določitvi načel, ki urejajo organizacijo veterinarskih inšpekcijskih pregledov proizvodov, ki vstopajo v Skupnost iz tretjih držav [2], kakor je bila nazadnje spremenjena z Direktivo 95/52/ES [3]; ker je bila posledica teh pregledov priprava zdravstvenega spričevala, ki spremlja uvožene proizvode;

ker sprejem standardnega vzorca zdravstvenega spričevala ne bi smel posegati v katerikoli poseben pogoj za uvoz, ki bi bil lahko sprejet za tretjo državo po oceni zdravstvenega stanja, ki jo izvršijo strokovnjaki Komisije na mestu samem;

ker mora v skladu s členom 8 Direktive 91/492/EGS zdravstveno spričevalo potrjevati, da so pogoji proizvodnje, prečiščevanja, shranjevanja, pakiranja in prevoza živih školjk, iglokožcev, plaščarjev in morskih polžev, namenjenih v Skupnost, vsaj enakovredni tistim, ki veljajo za proizvode v Skupnosti;

ker ukrepi iz te odločbe ne smejo vplivati na ukrepe, sprejete v bodoče za varstvo zdravja živali;

ker so ukrepi iz te odločbe v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Pošiljke živih školjk, iglokožcev, plaščarjev in morskih polžev, ki se vnašajo na ozemlja, določena v Prilogi I Direktive 90/675/EGS za neposredno prehrano ljudi, se nabirajo na odobrenih območjih, ki jih pregleda pristojni organ tretje države, prihajajo iz obrata, ki ga je pregledal in odobril pristojen organ tretje države, in jih spremlja izvirnik oštevilčenega zdravstvenega spričevala, ki potrjuje, da so zdravstveni pogoji proizvodnje, rokovanja, kjer je potrebno prečiščevanja, pakiranja in identifikacija proizvodov, vsaj enakovredni tistim, ki jih določa Direktiva 91/492/EGS.

Vzorec zdravstvenega spričevala je predpisan v Prilogi I k tej odločbi.

Člen 2

Pošiljke živih školjk, iglokožcev, plaščarjev in morskih polžev, ki se vnašajo na ozemlja, določena v Prilogi I Direktive 90/675/EGS, zaradi prečiščevanja v odobrenem obratu za prečiščevanje, ali zaradi ponovne nasaditve v odobrenih območjih za ponovno nasaditev, ali zaradi predelave v odobrenem predelovalnem obratu, se nabirajo na odobrenih gojitvenih območjih, ki jih pregleda in odobri pristojni organ tretje države, in jih spremlja izvirnik oštevilčenega zdravstvenega spričevala, ki potrjuje, da so zdravstveni pogoji proizvodnje, nabiranja in prevoza serij vsaj enakovredni tistim, ki jih določa Direktiva 91/492/EGS.

Vzorec zdravstvenega spričevala je predpisan v Prilogi II k tej odločbi.

Člen 3

1. Zdravstveno spričevalo iz členov 1 in 2 je sestavljeno iz enega lista papirja v vsaj enem uradnem jeziku vstopne države v Skupnost in, po potrebi, v enem od jezikov namembne države.

2. Na zdravstvenem spričevalu mora biti navedeno ime, kvalifikacija in podpis uradnega inšpektorja, ter uraden pečat pristojnega organa, vse v drugi barvi od ostalega tiska na spričevalu.

Člen 4

Zdravstvena spričevala, ki jih predpisuje ta odločba, ne veljajo za žive školjke, iglokožce, plaščarje in morske polže iz tretje države, za katere so posamezni pogoji za uvoz določeni na drugem mestu.

Člen 5

Ta odločba se uporablja od 1. julija 1996 in se bo uporabljala dve leti.

Člen 6

Ta odločba je naslovljena na države članice.

V Bruslju, 3. maja 1996

Za Komisijo

Franz Fischler

Član Komisije

[1] UL L 268, 24.9.1991, str. 1.

[2] UL L 373, 31.12.1990, str. 1.

[3] UL L 265, 8.11.1995, str. 16.

--------------------------------------------------

PRILOGA I

+++++ TIFF +++++

+++++ TIFF +++++

--------------------------------------------------

PRILOGA II

+++++ TIFF +++++

+++++ TIFF +++++

--------------------------------------------------